Babelscape/SREDFM huggingface dataset:
Γιόχαν Λούντβιχ Φέρντιναντ Αρνόλντι

Ο Γιόχαν Λούντβιχ Φέρντιναντ Αρνόλντι (γερμ. "Johann Ludwig Ferdinand Arnoldi" (1737 - 1783) ήταν Γερμανός παιδαγωγός και θεολόγος της Λουθηρανικής εκκλησίας. Γεννήθηκε στις 25 Ιουνίου 1737 στο Γκίσεν. Πατέρας του ήταν ο νομοδιδάσκαλος Ερνστ Κρίστοφ Αρνόλντι (γερμ."Hernst Kristof Arnoldi"). Σπούδασε θεολογία στο πανεπιστήμιο του Γκίσεν. Υπό την διεύθυνση του Γιόχαν Χέρμανν Μπέννερ συνέγραψε την διατριβή "de haeretico jussu Pauli excludendo Tit. III, 10. 11" με την οποία αναγορεύτηκε διδάκτωρ. Το 1759 διορίστηκε αυλάρχης στην έπαυλη του στρατηγού Ράμπεναου στο Άππενμπορν επιφορτισμένος με την ενάρετη διαπαιδαγώγηση των παιδιών του στρατηγού, μεταξύ των οποίων και ένα κωφάλαλο. Από το 1762 άρχισε να παρακολουθεί μαθήματα νομικής και πολιτικών επιστημών στο πανεπιστήμιο του Τύμπινγκεν, και στην συνέχεια, από το 1767 και μετά στο πανεπιστήμιο του Γκαίτινγκεν. Το 1768 χειροτονήθηκε ιερέας στο Γκρόσεν-Λίντεν της Έσσης. Εκεί αφοσιώθηκε με επιτυχία στην διαπαιδαγώγηση κωφάλαλων παιδιών. Δημοσίευσε αρκετά βιβλία περί της μεθόδου της διδασκαλίας του. Απεβίωσε στις 29 Οκτωβρίου 1783 στο Γκρόσεν-Λίντεν. Από την γυναίκα του, Σουζάνα Μπάρμπαρα, θυγατέρα του ιερέα Άντολφ Ρούλμανν, απόκτησε πέντε παιδιά.
Σλάβεν Μπελούπο

<br>


H NK Σλάβεν Μπελούπο, συχνότερα αναφερόμενη απλώς ως Σλάβεν, αλλά και ευρύτερα γνωστότερη διεθνώς ως NK Σλάβεν Κοπρίβνιτσα, είναι μια Κροατική ποδοσφαρική ομάδα που έχει ως έδρα της την πόλη Κοπρίβνιτσα στα βόρεια της χώρας. Η ομάδα δίδει τους αγώνες της στο γήπεδο Γκράντσκι.
Ανθρώπινα

Τα πιο ανθρωπόμορφα πρωτεύοντα του φύλου Ανθρωπίνοι τοποθετούνται στο υποφύλο Ανθρώπινα ή Ανθρωπίνια ("Hominina"). Βασικό χαρακτηριστικό τους αποτελεί η εξέλιξη της δίποδης κίνησης. Τα μόνο σωζόμενο είδος σήμερα είναι ο "Homo sapiens". Απολιθώματα υποδεικνύουν πως ο τελευταίος κοινός πρόγονος των δύο υπόφυλων του φύλου Ανθρωπίνοι, δηλαδή ο τελευταίος κοινός πρόγονος ανθρώπων και χιμπαντζήδων, έζησε 3 με 5 εκατομμύρια χρόνια πριν.
Citroën Jumpy

Tο Citroën Jumpy είναι ένα μεσαίο επαγγελματικό αυτοκίνητο τύπου «βαν» (van), που κατασκευάζεται από τη γαλλική αυτοκινητοβιομηχανία Citroën από το 1994. Από το 2007 έως το 2016 παρήχθη η δεύτερη γενιά του μοντέλου, ενώ από το 2016 βρίσκεται στην τρίτη γενιά του. Αντικατέστησε το Citroën C25, το οποίο είχε παραχθεί από το 1981 έως το 1993. Ειδικότερα στα αγγλόφωνα και δεξιοτίμονα κράτη Ηνωμένο Βασίλειο, Ιρλανδία, Αυστραλία και Νότια Αφρική, το Jumpy κυκλοφορεί ως Citroën Dispatch.

Όπως είχε συμβεί και με το C25, το Jumpy ήταν το αποτέλεσμα της συνεργασίας στα επαγγελματικά αυτοκίνητα με την ιταλική Fiat, η οποία είχε ξεκινήσει το 1974, με το Citroën C35. Τα συγγενικά μοντέλα του Jumpy είναι το Fiat Scudo και το Peugeot Expert. Το 2013, η Toyota λανσάρισε και μια δική της συγγενική εκδοχή, το Toyota ProAce.
Θανάσης Γκαϊφύλλιας

Ο Θανάσης Γκαϊφύλλιας (Σουφλί, 25 Οκτωβρίου 1947) είναι Έλληνας μουσικός, συνθέτης, στιχουργός και τραγουδιστής.
Τσάρλτον Ίστον

Ο Τσάρλτον Ίστον ή Τσάρλτον Ήστον (αγγλικά: "Charlton Heston" [ˈt͡ʃɑɹltən ˈhɛstən], πραγματικό όνομα: Τζον Τσαρλς Κάρτερ, "John Charles Carter", 4 Οκτωβρίου 1923 - 5 Απριλίου 2008) ήταν Αμερικανός ηθοποιός του κινηματογράφου, του θεάτρου και της τηλεόρασης και πολιτικός ακτιβιστής.

Ως σταρ του Χόλυγουντ, εμφανίστηκε σε 100 ταινίες μέσα σε ένα διάστημα 60 ετών. Ενσάρκωσε τον Μωυσή στην επική ταινία του 1956 "Οι Δέκα Εντολές (The Ten Commandments)", για την οποία έλαβε την πρώτη του υποψηφιότητα για Χρυσή Σφαίρα Α' Ανδρικού Ρόλου. Πρωταγωνίστησε επίσης στην ταινία "Ο Άρχων του Κακού (Touch of Evil, 1958)" με τον Όρσον Ουέλς, "Μπεν Χουρ (Ben Hur, 1959)", για την οποία κέρδισε το Όσκαρ Α' Ανδρικού Ρόλου, Ελ Σιντ (El Cid, 1961) και "Ο άνθρωπος που ήρθε από το μέλλον (Planet of the Apes, 1968)". Πρωταγωνίστησε επίσης στις ταινίες "Το Όγδοο Θαύμα (The Greatest Show on Earth, 1952)", "Το Μυστικό των Ίνκας (Secret of the Incas, 1954)", "Ματωμένοι Ορίζοντες (The Big Country, 1958)" και "Η Ωραιότερη Ιστορία του Kόσμου (The Greatest Story Ever Told, 1965)".

Υποστηρικτής του δημοκρατικού κόμματος και των αστικών δικαιωμάτων την δεκαετία του 1960, ο Ίστον έγινε ρεπουμπλικανός και ίδρυσε μια συντηρητική πολιτική δράση που υποστήριζε τον Ρόναλντ Ρήγκαν. Ο πιο δημοφιλής ρόλος του Ίστον στην πολιτική ήρθε όταν έγινε πρόεδρος για πέντε χρόνια στο National Rifle Association, από το 1998 έως το 2003.

Το 2003 διαγνώστηκε με την νόσο Αλτσχάιμερ και αποσύρθηκε τόσο από την υποκριτική όσο και από την προεδρία στο NRA. Πέθανε στις 5 Απριλίου 2008, σε ηλικία 84 ετών, από πνευμονία.
Κλοντέτ Κολμπέρ

Η Κλοντέτ Κολμπέρ (αγγλικά: Claudette Colbert, πραγματικό όνομα Εμιλί Κλωντέτ Σοσουάν (Émilie Claudette Chauchoin, 13 Σεπτεμβρίου 1903 - 30 Ιουλίου 1996), ήταν γαλλοαμερικανίδα ηθοποιός του κινηματογράφου, βραβευμένη με όσκαρ Α' γυναικείου ρόλου το 1934, για την ταινία του Φρανκ Κάπρα Συνέβη μια νύχτα "(It Happened One Night, 1934)". 

Η Κολμπέρ γεννήθηκε στην πόλη Σαιν Μαντέ (Saint-Mandé) της Γαλλίας και μεγάλωσε στη Νέα Υόρκη, εφόσον η γονείς της μεταφέρθηκαν εκεί κατά την παιδική της ηλικία. Κατά τη διάρκεια της δεκαετίας του '20 ξεκίνησε να συμμετέχει σε θεατρικές παραστάσεις στο Μπρόντγουεϊ για να μεταπηδήσει στο χώρο του κινηματογράφου με τον ερχομό τον ομιλούντων ταινιών το 1927. Υπέγραψε συμβόλαιο με την εταιρία Paramount και σε μικρό χρονικό διάστημα καθιερώθηκε ως μια από τις πιο ακριβοπληρωμένες σταρ του Χόλιγουντ. Η Κολμπέρ θεωρήθηκε ως μια από τις κυριότερες εκπροσώπους της σοφιστικέ κωμωδίας της δεκαετίας του '30 και πέρα από τη νίκη της στα όσκαρ για την κωμωδία Συνέβη μια νύχτα, έλαβε άλλες δυο υποψηφιότητες για τους δραματικούς της ρόλους στις ταινίες "Private Worlds (1935)" και "Απ' Όταν Έφυγες" "(Since You Went Away, 1944)". 

Η δημοτικότητά της άρχισε να πέφτει κατά τις αρχές της δεκαετίας του '50 και το 1961 έκανε την τελευταία κινηματογραφική της εμφάνιση. Σε μεγαλύτερη ηλικία επέστρεψε στο θέατρο και έκανε και κάποιες τηλεοπτικές εμφανίσεις. Πέρασε τα τελευταία χρόνια της ζωής της στο νησί Μπαρμπάντος, όπου και απεβίωσε μετά από μια σειρά εγκεφαλικών επεισοδίων. Το Αμερικανικό Ινστιτούτο Κινηματογράφου την έχει κατατάξει 12η στη λίστα με τις 25 μεγαλύτερες σταρ όλων των εποχών.
Tetra Pak

Η Tetra Pak είναι μια πολυεθνική εταιρεία σουηδικής προέλευσης, που επεξεργάζεται και συσκευάζει τρόφιμα. Ιδρύθηκε το 1951 στο Λουντ, Σουηδία, από τον Ρούμπεν Ράουζινγκ (Ruben Rausing). Η εταιρεία αποτελεί τμήμα του Ομίλου Tetra Laval.

Η Tetra Pak έγινε γνωστή λόγω της τετράεδρης συσκευασίας που εφευρέθηκε από τον Έρικ Βάλενμπεργκ (Erik Wallenberg) και είναι γνωστή με την ονομασία Tetra Classic.

Τη στιγμή του θανάτου του το 1983, ο Ρούμπεν Ράουζινγκ ήταν ο πλουσιότερος άνθρωπος στη Σουηδία.
Ιωάννης Κονδυλάκης

Ο Ιωάννης Κονδυλάκης (1861−1920) ήταν Έλληνας λογοτέχνης, διηγηματογράφος, δημοσιογράφος και χρονογράφος. Ήταν ο πρώτος πρόεδρος της ΕΣΗΕΑ και από τα γνωστότερα έργα του είναι ο "Πατούχας" και "Όταν ήμουν δάσκαλος" . Ως λογοτέχνης, θεωρείται από τους κύριους εκπροσώπους του ελληνικού νατουραλισμού και "πατέρας του χρονογραφήματος", όπως τον ονόμασε πρώτος ο Παύλος Νιρβάνας.
Μαργκερίτ Γιουρσενάρ

Η Μαργκερίτ Γιουρσενάρ (γαλλ. Marguerite Yourcenar) (8 Ιουνίου 1903 – 17 Δεκεμβρίου 1987) ήταν Γαλλίδα συγγραφέας και ποιήτρια, μια από τις κορυφαίες λογοτεχνικές μορφές της Γαλλίας του εικοστού αιώνα. Η σημασία της συνεισφοράς της στη λογοτεχνία αναγνωρίστηκε μέσα από πολυάριθμες διακρίσεις, με κυριότερη την αναγόρευσή της ως μέλους της Γαλλικής Ακαδημίας το 1980. Ήταν η πρώτη γυναίκα που κατέκτησε παρόμοια θέση.
Δαμοκλής

"Δαμόκλειος σπάθη", πίνακας του [[Ρίτσαρντ Γουέστολ]] (1812).
Ο Δαμοκλής (αρχαία ελληνικά: Δαμοκλῆς, σύνθετη λέξη που αποτελείται από τα "δῆμος" και "κλέος" και σημαίνει "η δόξα του λαού") είναι μορφή που αναφέρεται σε ανέκδοτο με ηθικό δίδαγμα υπό τον τίτλο "Δαμόκλειος Σπάθη". Πρόκειται για έναν υπαινιγμό για τον άμεσο και παντοτινό κίνδυνο που συναντάται σε άτομα μεγάλης εξουσίας. Ο Δαμοκλής που αναφέρεται στο ανέκδοτο ήταν ένας δουλοπρεπής αυλικός και κόλακας στην αυλή του Διονυσίου Β', ενός τυράννου των Συρακουσών της Σικελίας τον 4ο αιώνα π.Χ.

Το ανέκδοτο βρέθηκε στη χαμένη ιστοριογραφία της Σικελίας από τον Τιμαίο τον Ταυρομενίτη (356-260 π.Χ). Ο Ρωμαίος ρήτορας, Κικέρωνας, ίσως το διάβασε στον Διόδωρο Σικελιώτη, ο οποίος το χρησιμοποίησε στο "Ερωτήσεις Τυσκυλανές" (5, 61-62), πράγμα το οποίο σημαίνει πως έτσι πέρασε και στην ευρωπαϊκή κουλτούρα.
Δημήτριος Νταλίπης

Ο Δημήτριος Κεχαγιάς ή Κωνσταντινίδης (Γάβρος Καστοριάς, 19ος αιώνας, - Ανταρτικό Φλώρινας, 19 Νοεμβρίου 1906), γνωστός με το ψευδώνυμο Δημήτριος Νταλίπης, ήταν σλαβόφωνος Έλληνας μακεδονομάχος και οπλαρχηγός.
Στραγγάλια η λεπτυσμένη

Η Στραγγάλια η λεπτυσμένη ("Strangalia attenuata") είναι κολεόπτερο από την οικογένεια Cerambycidae και την υποοικογένεια Lepturinae. 
Το γένος "Στραγγάλια" ήταν γένος με πολλά διάφορα είδη, αλλά σήμερα διαιρείται σε διάφορα γένη, και το σημερινό γένος Στραγγάλια εκπροσωπείται στην Ευρώπη μόνο με το είδος Στραγγάλια η λεπτυσμένη
 το οποίο συναντάμε και στην Ελλάδα. 

Το όνομα «ατενουάτα» αναφέρεται στο λεπτό σώμα, που στενεύει προς τα πίσω. (attenuo P. (λατινικά) = λεπτύνω ,στενεύω)
809 Λουνδία

Η Λουνδία (Lundia) είναι ένας μιικρός διπλός αστεροειδής της Κύριας Ζώνης Αστεροειδών, με απόλυτο μέγεθος (όπως ορίζεται για το Ηλιακό Σύστημα) 11,8. Ανακαλύφθηκε το 1915 από τον Γερμανό αστρονόμο Μαξ Βολφ, που παρατηρούσε από τη Χαϊδελβέργη, και πήρε το όνομά της από τη σουηδική πόλη Λούντ (Λούνδη) και το αστεροσκοπείο της.

Ο αστεροειδής 809 Λουνδία με [[φαινόμενο μέγεθος]] 16,6 κοντά σε ένα αστέρα μεγέθους 15,6.
Η τροχιά της Λουνδίας είναι όμοια με αυτές των αστεροειδών της Οικογένειας της Ευνομίας, ωστόσο η διαφορά στον φασματικό τύπο καθιστά σχεδόν αδύνατη την περίπτωση να ανήκει η Λουνδία στην οικογένεια αυτή. Είναι μάλλον ένα διπλό θραύσμα του γειτονικού μεγάλου αστεροειδή 4 Εστία, που εκτινάχθηκε από αυτόν εξαιτίας κάποιας συγκρούσεως κατά το παρελθόν. Η τροχιά της Λουνδίας διαφέρει αρκετά από αυτή της Εστίας ώστε να μη χαρακτηρίζεται ως μέλος της Οικογένειας αστεροειδών της Εστίας. Το γεγονός αυτό μπορεί να ερμηνευθεί από ένα συνδυασμό του φαινομένου Γιαρκόφσκι και μη γραμμικών αιώνιων συντονισμών (κυρίως με τον Δία και τον Κρόνο).
Λορισόμορφα

Τα Λορισόμορφα (ανθυποτάξη "Lorisiformes") είναι μία ομάδα πρωτευόντων θηλαστικών που συναντάται στην Αφρική και την Ασία. Μέλη της ομάδας αποτελούν ο γαλάγοι και οι λόρις. Είναι στρεψίρρινοι και συνεπώς συγγενεύουν περισσότερο με τους λεμούριους (οι οποίοι σχηματίζουν τη δεύτερη ανθυποτάξη των Στρεψίρρινων, τα Λεμουρόμορφα).

* Τάξη Πρωτεύοντα
** Υποτάξη Στρεψίρρινοι ("Strepsirrhini"): όλες οι προσιμιίδες εκτός από τους τάρσιους
*** Ανθυποτάξη Λεμουρόμορφα ("Lemuriformes")
*** Ανθυποτάξη Λορισόμορφα ("Lorisiformes")
**** Οικογένεια Λορισίδες ("Lorisidae") : λορίς
**** Οικογένεια Γαλαγίδες ("Galagidae"): γαλάγος
** Υποτάξη Απλόρρινοι ("Haplorrhini"): τάρσιοι, μαϊμούδες και πίθηκοι
Άντολφ Γκίντεον Μπαρτόλντι

Ο Άντολφ Γκίντεον Μπαρτόλντι (γερμ. "Adolf Gideon Bartholdi") (1688 - 1768) υπήρξε Γερμανός παιδαγωγός.
Μάκης Χριστοδουλόπουλος

Ο Μάκης Χριστοδουλόπουλος (Αμαλιάδα, 16 Φεβρουαρίου 1948) είναι Έλληνας τραγουδιστής και μουσικός, τσιγγάνικης καταγωγής.
Ιωάννης Γεννάδιος

Ο Ιωάννης Γεννάδιος (1844 - 1932) ήταν Έλληνας προξενικός υπάλληλος με συγγραφική δραστηριότητα και ευεργέτης.
Δήμος Νοτίου Πηλίου

Ο Δήμος Νοτίου Πηλίου είναι δήμος της περιφέρειας Θεσσαλίας με έκταση 369,36 τετρ.χλμ. και πληθυσμό 10.216 άτομα με βάση την απογραφή του 2011 (11.563 κάτοικους σύμφωνα με την απογραφή του 2001). Έδρα του δήμου είναι η Αργαλαστή. Ιστορική έδρα: το Τρίκερι.

Συστάθηκε με το Πρόγραμμα Καλλικράτης. Προέκυψε από την συνένωση των προϋπαρχόντων δήμων Αφετών, Σηπιάδος, Αργαλαστής και Μηλεών και της Κοινότητας Τρικερίου.

thumb|300px|Τοπογραφικός χάρτης του Δήμου Νοτίου Πηλίου.
Δήμος Τρικκαίων

Ο Δήμος Τρικκαίων είναι δήμος της περιφέρειας Θεσσαλίας με έδρα τα Τρίκαλα. Η συνολική έκταση του Δήμου είναι 608.48 τ.χλμ και ο πληθυσμός του 81.355 κάτοικοι σύμφωνα με την απογραφή του 2011 (74.592 κάτοικοι σύμφωνα με την απογραφή του 2001).

Η σημερινή μορφή του δήμου προέκυψε, με το Πρόγραμμα Καλλικράτης, από την επέκταση του αρχικού δήμου Τρικκαίων με την συνένωση των προϋπαρχόντων δήμων Παληοκάστρου, Εστιαιώτιδας, Καλλιδένδρου, Μεγάλων Καλυβίων, Φαλωρείας, Παραληθαίων και Κόζιακα.
Φλώρα Άννα Στηλ

Η Φλώρα - Άννα Στηλ (2 Απριλίου 1847 - 1929) ήταν Αγγλίδα φιλόλογος, λογοτέχνης, λαογράφος και ιστορικός.

Γεννήθηκε στην Αγγλία και ήταν κόρη του G. Webster. Χρημάτισε καθηγήτρια στην Ινδία μετά το γάμο της το 1869 μ΄ έναν ανώτερο εκπαιδευτικό υπάλληλο της Ινδικής Διοίκησης. Διέμεινε στην Ινδία μέχρι το 1891 στην περιοχή του βασιλείου του Παντζάμπ. Κατά την εκεί παραμονή της ασχολήθηκε ιδιαίτερα με την εκπαίδευση των γυναικών, την ινδική λαογραφία, βοηθώντας παράλληλα τον σύζυγό της ως επιθεωρητής εκπαίδευσης.

Το 1891, όπου επέστρεψε στην Αγγλία, ασχολήθηκε πλέον συστηματικά με τη συγγραφή διηγημάτων, που είχε ήδη όμως ξεκινήσει κατά την παραμονή της στην Ινδία. Σημαντικότερα των έργων της, όπως αποδόθηκαν οι τίτλοι τους στην ελληνική γλώσσα της εποχής,είναι:
* «Αληθινές ιστορίες» που εξέδωσε, σε συνεργασία με τον Ριχάρδο Τεμπλ, στην Ινδία.
* «Η κληρονομιά της Μις Στούαρτ» (1893),
* «Διηγήματα από την Πενταποταμία» (1894),
* «Φωναί εν καιρώ νυκτός» (1900),
* «Οι ξένοι του Λόρδου» (1900),
* «Υπό την κηδεμονία του Θεού (1903),
* «Βιβλίον θνητών» (1906),
* «Ο περιπλανώμενος βασιλεύς» (1912),
* «Ιστορία των Ινδών ηρώων» (1923) (ιστορικό), κ.ά.

Η Φλώρα Άννα Στηλ πέθανε στη Σκοτία το 1929.
Δήμος Σύρου - Ερμούπολης

Ο Δήμος Σύρου - Ερμούπολης είναι δήμος της περιφέρειας Νοτίου Αιγαίου που περιλαμβάνει τα νησιά Σύρο, Γυάρο καθώς και τις γειτονικές τους νησίδες. Δημιουργήθηκε με το Πρόγραμμα Καλλικράτης από την συνένωση των προϋπαρχόντων δήμων Ερμουπόλεως, Άνω Σύρου και Ποσειδωνίας . Η έκταση του νέου Δήμου είναι 101.9 τ.χλμ και ο πληθυσμός του 21.507 κάτοικοι σύμφωνα με την απογραφή του 2011. Έδρα του δήμου ορίστηκε η Ερμούπολη και ιστορική έδρα η Άνω Σύρος.
Ζήτημα Τιμής

Ζήτημα Τιμής (αγγλικά: "A Few Good Men") είναι αμερικανικό δικαστικό δράμα παραγωγής 1992 σε σκηνοθεσία Ρομπ Ράινερ. Το σενάριο έγραψε ο Άρον Σόρκιν και είναι βασισμένο στο ομώνυμο θεατρικό του έργο. Πρωταγωνιστούν οι Τομ Κρουζ, Τζακ Νίκολσον και Ντέμι Μουρ. Η ταινία αφηγείται τη δίκη δύο πεζοναυτών, οι οποίοι κατηγουρούνται για τη δολοφονία ενός συνάδελφού τους πεζοναύτη και την προσπάθεια του δικηγόρου τους να τους υπερασπιστεί.

Η ταινία κυκλοφόρησε στους κινηματογράφους των Ηνωμένων Πολιτειών στις 11 Δεκεμβρίου 1992. Απέσπασε κυρίως θετικά σχόλια από τους κριτικούς και έγινε μεγάλη εισπρακτική επιτυχία συγκεντρώνοντας 243,2 εκατομμύρια δολάρια παγκοσμίως. Έλαβε τέσσερις υποψηφιότητες για Όσκαρ, ανάμεσά τους και για Καλύτερη Ταινία και Β' Ανδρικού Ρόλου για την ερμηνεία του Τζακ Νίκολσον.
Δήμος Ζακύνθου

Ο Δήμος Ζακύνθου είναι δήμος της Περιφέρειας Ιονίων Νήσων που περιλαμβάνει τη Ζάκυνθο με τις όμορες της νησίδες και τις Στροφάδες. 

Δημιουργήθηκε το 2010 με το Πρόγραμμα «Καλλικράτης» από την συνένωση των προϋπαρχόντων δήμων του νησιού της Ζακύνθου, των δήμων Αλυκών, Ζακυνθίων, Ελατίων, Αρτεμισίων, Αρκαδίων και Λαγανά, οι οποίοι πλέον αποτελούν δημοτικές ενότητες του νεοπαγή δήμου. Η έκταση του δήμου είναι 407.58 τ.χλμ και ο πληθυσμός του 40.759 κάτοικοι σύμφωνα με την εθνική απογραφή του 2011. 

Έδρα του δήμου ορίστηκε η Ζάκυνθος. Ιστορική έδρα ωστόσο αποτελεί η Μπόχαλη.
Ουίλιαμ Χόλμαν Χαντ

Ο Ουίλιαμ Χόλμαν Χαντ ("William Holman Hunt", Λονδίνο 2 Απριλίου 1827 – Λονδίνο 7 Σεπτεμβρίου 1910), Μέλος του Τάγματος της Αξίας ήταν Άγγλος ζωγράφος και ένας από τους ιδρυτές της «Προραφαηλιτικής Αδελφότητας» ("Pre-Raphaelite Brotherhood"), μαζί με τους δύο άλλους ζωγράφους Ντάντε Γκάμπριελ Ροσέτι και Τζων Έβερετ Μίλαι.
Χεράρδο Ντιέγο

right|thumb|270px|Άγαλμα του Χεράρδο Ντιέγο σε πλατεία της πόλης Σανταντέρ

Ο Χεράρδο Ντιέγο Θεντόγια (ισπανική γλώσσα: "Gerardo Diego Cendoya" - Σανταντέρ, 3 Οκτωβρίου 1896 – Μαδρίτη, 8 Ιουλίου 1987) ήταν σημαντικός Ισπανός ποιητής και συγγραφέας της ονομαστής γενιάς του '27 και του κινήματος του Ουλτρισμού.
Ποταμιά Φιλιατών

Η Ποταμιά Φιλιατών (πρώην "Λαμποβίστρα"), είναι ελληνικό ορεινό μικρό χωριό του δήμου Φιλιατών της περιφέρειας Ηπείρου (Σχέδιο Καλλικράτης). 

Παλαιότερα ανήκε στην άλλοτε επαρχία Φιλιατών, στον νομό Θεσπρωτίας. Από το 1999 έως το 2010 σύμφωνα με την τότε διοικητική διαίρεση της Ελλάδας αποτελούσε μέρος κοινότητας Κάτω Ξεχώρου του δήμο Φιλιατών. Από 1 Ιανουαρίου 2011 αποτελεί ομοίως μέρος της ίδιας τοπικής κοινότητας, της δημοτικής ενότητας Φιλιατών, του ομώνυμου Δήμου.
Βρίσκεται 13 χλμ.. ΒΑ. των Φιλιατών παρά το Φαρμακοβούνι, σε υψόμετρο 210 μ., εντός κοιλάδας. Ο πληθυσμός του, ασχολούμενος με την κτηνοτροφία και τη γεωργία, αριθμούσε το 1971 τους 72, το 1981 τους 52, ενώ το 2001 αριθμούσε 80 κατοίκους, αποτελώντας το πολυπληθέστερο χωριό της κοινότητας.

Εκκλησιαστικά υπάγεται στην Μητρόπολη Παραμυθίας, Φιλιατών, Γηρομερίου και Πάργας. Η εκκλησία του χωριού είναι αφιερωμένη στη Γέννηση της Θεοτόκου.

Το προηγούμενο όνομα του χωριού ήταν Λαμποβίστρα όπου το 1963 άλλαξε σε Ποταμιά με το οποίο και φέρεται σήμερα.
Φορντ Μάντοξ Μπράουν

Ο Φορντ Μάντοξ Μπράουν ("Ford Madox Brown", Καλαί 1821 – Λονδίνο 1893) ήταν Άγγλος ζωγράφος, ένας από τους κυριότερους εκπροσώπους της αγγλικής σχολής ζωγραφικής στο δεύτερο μισό του 19ου αιώνα.
Παις του Κριτίου

Ο Παις του Κριτίου είναι αριστουργηματικό έργο αρχαίας γλυπτικής τέχνης. Φιλοξενείται στο Μουσείο της Ακρόπολης, ενώ αντίγραφό του εκτίθεται και στο αρχαιολογικό μουσείο της Βασιλείας.
Lucifer’s Friend

Οι Lucifer’s Friend ήταν γερμανικό συγκρότημα της progressive rock και της χαρντ ροκ μουσικής. Συνδύασαν επίσης στοιχεία της τζαζ και της ποπ. Ιδρύθηκαν το 1970.
Δήμος Κέρκυρας

Ο Δήμος Κέρκυρας ήταν δήμος της περιφέρειας Ιονίων Νήσων που περιελάμβανε την Κέρκυρα και τα Διαπόντια νησιά. Συστάθηκε το 2011 με το Πρόγραμμα Καλλικράτης από τη συνένωση των προϋπαρχόντων δήμων Κερκυραίων, Θιναλίου, Παλαιοκαστριτών, Παρελίων, Φαιάκων, Λευκιμμαίων, Κασσωπαίων, Εσπερίων, Αχιλλείων, Αγίου Γεωργίου, Μελιτειέων και Κορισσίων και των κοινοτήτων Ερεικούσης, Μαθρακίου και Οθωνών. Η έκταση του ήταν 613,63 τ.χλμ και ο πληθυσμός του 102.071 κάτοικοι, σύμφωνα με την Απογραφή του 2011 (109.537 κάτοικοι ήταν το 2001). Έδρα του Δήμου ήταν η πόλη της Κέρκυρας.

Το 2019, με τη διεξαγωγή των αυτοδιοικητικών εκλογών, ο Δήμος Κέρκυρας διαιρέθηκε σε τρεις μικρότερους, το Δήμο Βόρειας Κέρκυρας με έδρα την Αχαράβη, το Δήμο Κεντρικής Κέρκυρας και Διαποντίων Νήσων με έδρα την πόλη της Κέρκυρας και το Δήμο Νότιας Κέρκυρας με έδρα τη Λευκίμμη.
Jeronimo

Οι Jeronimo ήταν γερμανικό ροκ συγκρότημα της δεκαετίας του 1970. Ιδρύθηκαν το 1969 από τους Rainer Marz, Gunnar Schäfer και Ringo Funk. Σημείωσαν αμέσως επιτυχία στην Ευρώπη με το "Heya" (1969) και "Na Na Hey Hey Kiss Him Goodbye" (1970).
Ρομπέρτο Μπάτζο

Ο Ρομπέρτο Μπάτζο ("Roberto Baggio", γεννήθηκε 18 Φεβρουαρίου 1967) είναι πρώην διεθνής Ιταλός ποδοσφαιριστής. Θεωρείται ένας από τους κορυφαίους Ιταλούς και Ευρωπαίους ποδοσφαιριστές όλων των εποχών. 
Το 1993 αναδείχθηκε κορυφαίος ποδοσφαιριστής της Ευρώπης και του κόσμου.

Στις εκλογές της IFFHS αναδείχθηκε 53ος ποδοσφαιριστής της Ευρώπης για τον 20ο αιώνα. Έμεινε γνωστός στο ποδοσφαιρικό στερέωμα με το ψευδώνυμο "Μικρός Βούδας". Το 1999, ο Μπάτζο ήρθε τέταρτος στη διαδικτυακή ψηφοφορία της ΦΙΦΑ για τον καλύτερο ποδοσφαιριστή του 20ού αιώνα, ενώ το 2002 συμπεριελήφθη στην ομάδα - όνειρο των Παγκοσμίων Κυπέλλων. Το 2004 ο Πελέ τον συμπεριέλαβε στην λίστα FIFA 100, τη λίστα των 125 κορυφαίων εν ζωή ποδοσφαιριστών.
Τζων Έβερετ Μίλαι

Ο Σερ Τζων Έβερετ Μίλαι, Πρώτος Βαρονέτος (Μίλαι) ("Sir John Everett Millais", 1829 – 1896) ήταν Άγγλος ζωγράφος και εικονογράφος, ένας από τους σημαντικότερους καλλιτέχνες της Βικτωριανής εποχής και ιδρυτικό μέλος (1848) της καλλιτεχνικής κίνησης στην Αγγλία, που είναι γνωστή ως «Προραφαηλιτική Αδελφότητα» (Pre-Raphaelite Brotherhood).
Το Γλυκό στο Τέλος

Το Γλυκό στο Τέλος (αγγλικά: "Pieces of April") είναι αμερικανική δραματική κομεντί παραγωγής 2003 σε σκηνοθεσία και σενάριο του Πίτερ Χέτζες. Πρωταγωνιστούν οι Κέιτι Χολμς, Ντέρεκ Λουκ, Σον Χέις, Άλισον Πιλ, Όλιβερ Πλατ και Πατρίσια Κλάρκσον. Η ταινία εστιάζει στην Έιπριλ, μια κοπέλα η οποία δεν διατηρεί τις καλύτερες σχέσεις με την οικογένειά της. Αυτό όμως δεν θα την εμποδίσει να καλέσει την ετοιμοθάνατη μητέρα της και τα υπόλοιπα μέλη της οικογένειας στο διαμέρισμά της για το γεύμα της Ημέρας των Ευχαριστιών. Ενώ η οικογένεια βρίσκεται καθ' οδόν, ο φούρνος της Έιπριλ χαλάει και αρχίζει να ψάχνει ανάμεσα στους ενοίκους της πολυκατοικίας για βοήθεια. 

Η πρεμιέρα της ταινίας πραγματοποιήθηκε στο Φεστιβάλ του Σάντανς και κυκλοφόρησε στους κινηματογράφους των Ηνωμένων Πολιτειών στις 17 Οκτωβρίου 2003. Απέσπασε εξαιρετικά σχόλια από τους κριτικούς και έλαβε μία υποψηφιότητα για Όσκαρ, Χρυσή Σφαίρα και Screen Actors Guild Award Β' Γυναικείου Ρόλου για την ερμηνεία της Πατρίσια Κλάρκσον.
Ο Ψαλιδοχέρης

Ο Ψαλιδοχέρης (αγγλικά: "Edward Scissorhands") είναι αμερικανική αισθηματική, δραματική κομεντί φαντασίας παραγωγής 1990 σε σκηνοθεσία Τιμ Μπάρτον και πρωταγωνιστεί ο Τζόνι Ντεπ. Η ταινία αφηγείται την ιστορία ένος τεχνητού άνδρα με το όνομα Έντουαρντ, ο οποίος αντί για χέρια έχει ψαλίδια. Ο Έντουαρντ θα βρει καταφύγιο σε μια οικογένεια των προαστίων και θα ερωτευτεί την έφηβη κόρη τους, Κιμ. Επίσης συμμετέχουν οι Γουϊνόνα Ράιντερ, Νταϊάν Γουίστ, Άντονι Μάικλ Χολ, Κάθι Μπέικερ, Βίνσεντ Πράις και Άλαν Άρκιν.

Η ιδέα για την ταινία προήλθε από τα παιδικά χρόνια του Μπάρτον στις προαστιακές γειτονιές της Καλιφόρνια. Κατά τη διάρκεια παραγωγής της ταινίας "Ο Σκαθαροζούμης" (Beetlejuice, 1988), η Κάρολιν Τόμσον ανέλαβε να μετατρέψει την ιδέα του Μπάρτον σε σενάριο και έτσι ο "Ψαλιδοχέρης" ξεκίνησε υλοποίηση στην 20th Century Fox μετά την απόρριψη από τη Warner Bros.

Η ταινία έλαβε καλές κριτικές και έγινε εμπορική επιτυχία. Ήταν υποψήφια για Όσκαρ και Χρυσή Σφαίρα.
Τζωρτζ Φρέντερικ Ουώτς

Ο Τζωρτζ Φρέντερικ Ουώτς (George Frederic Watts, Λονδίνο, 23 Φεβρουαρίου 1817 – Κόμπτον, Σάρεϋ, Αγγλία, 1 Ιουλίου 1904), Μέλος του Τάγματος της Αξίας (Order of Merit) ήταν Άγγλος ζωγράφος και γλύπτης της Βικτωριανής εποχής και ένας από τους κυριότερους εκπροσώπους του κινήματος του Συμβολισμού στην Αγγλία. Από την ηλικία ακόμη των είκοσι χρόνων του, εξέθετε κατά καιρούς έργα του στη Βασιλική Ακαδημία. Κέρδισε δυο φορές σε διαγωνισμό για τη διακόσμηση του Βρετανικού Κοινοβουλίου – της Βουλής των Λόρδων και της Βουλής των Κοινοτήτων.

Μολονότι οι τοιχογραφίες που σχεδίασε για το Κοινοβούλιο δεν υλοποιήθηκαν, με τα χρήματα του βραβείου μπόρεσε να επισκεφτεί τη Φλωρεντία το 1834 και τη Ρώμη και τη Νάπολη μεταξύ 1843 και 1847. Εκεί μελέτησε τους Ιταλούς ζωγράφους της Αναγέννησης, η επίδραση των οποίων είναι εμφανής στο έργο του και κυρίως του Τιτσιάνο.
Προύθος

Ο Προύθος είναι ένας ιστορικός, διεθνής σήμερα, ποταμός στην Ανατολική Ευρώπη συνολικού μήκους 950 χλμ.
Διεθνές Πολιτιστικό Κέντρο Όσκαρ Νιεμάιερ

Το Διεθνές Πολιτιστικό Κέντρο Όσκαρ Νιεμάιερ (ισπανικά:Centro Cultural Internacional Oscar Niemeyer) είναι πολιτιστικό κέντρο που σχεδιάστηκε από τον αρχιτέκτονα Όσκαρ Νίεμαϊερ, που βρίσκεται στο Αβιλές, Αστούριες (Ισπανία).
Χερσώνα

Η Χερσώνα (ουκρανικά και ρωσικά: "Херсон") είναι παραθαλάσσια πόλη και πρωτεύουσα της διοικητικής περιφέρειας της Χερσώνας στην Ουκρανία. Το όνομα «Χερσών» προέρχεται από την ελληνική λέξη «χερσόνησος», που αναφέρεται τόσο στην ομώνυμη ελληνική αποικία, ιδρυθείσα τον 6ο αιώνα π.Χ., όσο και στο σύνολο της σημερινής Κριμαίας (κατά την κλασική αρχαιότητα Ταυρική Χερσόνησος). Η Χερσώνα είναι σήμερα ένα από τα σημαντικά λιμάνια και μεγάλο ναυπηγικό κέντρο στη Μαύρη Θάλασσα.
Σωτήριος Δάκαρης

Ο Σωτήριος Δάκαρης (1916-1996), ήταν αρχαιολόγος, καθηγητής στο Πανεπιστήμιο Ιωαννίνων και για πολλά μεταπολεμικά χρόνια Διευθυντής της ΙΒ Εφορείας Αρχαιοτήτων Ιωαννίνων.
Μελίνα Κανακαρίδη

Η Μελίνα Κανακαρίδη ("Melina Eleni Kanakaredes Constantinides", 23 Απριλίου 1967) είναι Αμερικανίδα ηθοποιός ελληνικής καταγωγής. Έγινε ιδιαίτερα γνωστή πρωταγωνιστώντας στις σειρές και "Providence".
Ναυτικό Μουσείο Κρήτης

Το Ναυτικό Μουσείο Κρήτης βρίσκεται στην είσοδο του ενετικού φρουρίου Φιρκά, στην Ακτή Κουντουριώτη, στην πόλη των Χανίων Κρήτης.
Στην είσοδο του Φρουρίου αυτού βρίσκεται το Ναυτικό Μουσείο Κρήτης, που ιδρύθηκε το 1973 για να στεγάσει και να διαφυλάξει τις Ναυτικές μας παραδόσεις και ειδικότερα της Κρήτης που υπήρξαν πηγή Εθνικής Επιβίωσης, προόδου και μεγαλείου της Χώρας. 

Συγκεκριμένα, εγκαινιάσθηκε την 27 Μαΐου 1973,που συνέπεσε με τη 32η επέτειο της Μάχης της Κρήτης, από τον Αντιναύαρχο Αρ. Γιαννόπουλο Π.Ν. που την εποχή εκείνη Υπηρετούσε ως Διοικητής Διοικητικής Μέριμνας Ναυτικού (Δ.Δ.Μ.Ν) στα Χανιά Κρήτης του οποίου υπήρξε και Ιδρυτής του. Αποτελεί το δεύτερο Ναυτικό Μουσείο στην Ελλάδα τόσο από πλευράς παλαιότητας όσο και δυναμικού. 

Η μόνιμη έκθεση περιλαμβάνει 2.500 εκθέματα όπως κειμήλια, αντικείμενα που ανασύρθηκαν από το βυθό, ζωγραφικούς πίνακες, χάρτες, φωτογραφικό υλικό, μακέτες πλοίων, διάφορα ναυτικά όργανα κ.τ.λ. Στις αίθουσες του μουσείου εκτίθενται σε ενότητες ανάλογα με την χρονική περίοδο που ανήκουν, καλύπτοντας από την Εποχή του Χαλκού μέχρι τη σύγχρονη εποχή. 

Προικοδοτήθηκε από το Πολεμικό Ναυτικό και λειτουργεί με την αμέριστη συμπαράσταση της Αντιπεριφέρειας Χανίων, του Δήμου Χανίων και του Ναυστάθμου Κρήτης.
Δρόμος χωρίς χαρά

Ο Δρόμος χωρίς χαρά (γερ, "Die freudlose Gasse") είναι γερμανικό έργο του βωβού κινηματογράφου σε σκηνοθεσία Γκέοργκ Βίλχελμ Παμπστ, του έτους 1925 και με πρωταγωνίστρια την Γκρέτα Γκάρμπο.
Λώρενς Άλμα-Τάντεμα

Ο Σερ Λώρενς Άλμα-Τάντεμα ("Lourens Alma Tadema", 8 Ιανουαρίου 1836 – 25 Ιουνίου 1912), Μέλος του Τάγματος της Αξίας, Μέλος της Βασιλικής Ακαδημίας, ήταν Ολλανδός ζωγράφος, ο οποίος απέκτησε τη βρετανική ιθαγένεια. Ανήκε στην Ακαδημαϊκή Σχολή ζωγραφικής και έδρασε στα τέλη της βικτωριανής εποχής στην Αγγλία. Υπήρξε πολύ δημοφιλής για τις εξιδανικευμένες και με εκθαμβωτικά χρώματα σκηνές του από την αρχαία Ελλάδα και τη Ρώμη.
Μελίνα Ασλανίδου

Η Μελίνα Ασλανίδου (28 Αυγούστου 1974, Στουτγκάρδη) είναι Ελληνίδα τραγουδίστρια.
Xzibit

O Άλβιν Ναθάνιελ Τζόινερ ("Alvin Nathaniel Joiner", 18 Σεπτεμβρίου 1974), γνωστός ως Xzibit, είναι Αμερικανός ράπερ, καθώς και ηθοποιός και παρουσιαστής. Έγινε ευρύτερα γνωστός από την αμερικανική εκπομπή "Pimp my Ride" του MTV.

Πριν ασχοληθεί με το σόου, έγινε διάσημος μέσα από το συγκρότημα West Coast hip-hop και συγχρόνως έκανε και άλμπουμ όπως τα "Restless, "Man vs. Machine" και "Weapons of Μass Destruction", οπου συνεργάστηκε με αλλους διάσημους τραγουδιστες της ραπ, όπως ο Eminem, o Snoop Dogg, o Dr. Dre, o The Game, ο Busta Rhymes, ο DJ Quik και o Method Man. 

Έπειτα λόγω των χαμηλών πωλήσεων στο τελευταίο του άλμπουμ "Full Circle", αποφάσισε να εγκαταλείψει για λίγο την ραπ σκηνή και να ασχοληθεί με τον κινηματογράφο. Συμμετείχε σε ταινίες όπως: "8 Μile", "", "The Wash", "Hoodwinked", "Gridiron Gang", "The X-Files: I Want to Believe" και "Bad Lieutenant: Port of Call New Orleans".
Κόπα Αμέρικα 2011

Το Πρωτάθλημα Νότιας Αμερικής Κόπα Αμέρικα 2011 (ισπανικά: "2011 Campeonato Sudamericano Copa América"), επίσης γνωστό και ως Κόπα Αμέρικα 2011 (2011 Copa América) ήταν η 43η διοργάνωση του Κόπα Αμέρικα, κύριου ποδοσφαιρικού κυπέλλου για τις εθνικές ομάδες της Νότιας Αμερικής. Το Κόπα Αμέρικα του 2011 διεξήχθη στην Αργεντινή από την 1η ως τις 24 Ιουλίου και, όπως όλα τα προηγούμενα κύπελλα, διοργανώθηκε από την ΚΟΝΜΕΜΠΟΛ (CONMEBOL), την συνομοσπονδία ποδοσφαίρου την Νότιας Αμερικής. Η κάτοχος του τίτλου της προηγούμενης διοργάνωσης είναι η Βραζιλία. Η Εθνική Ουρουγουάης, ως νικήτρια της διοργάνωσης, θα πάρει μέρος στο Κύπελλο Συνομοσπονδιών 2013 στη Βραζιλία.
Βικτόρ Μπουάν

Ο Βικτόρ Μπουάν (Victor Boin, 28 Φεβρουαρίου 1886 – 31 Μαρτίου 1974) ήταν Βέλγος κολυμβητής, υδατοσφαιριστής και αθλητής της ξιφασκίας. Έλαβε μέρος στους Ολυμπιακούς Αγώνες του 1908, του 1912 και του 1920.
Audi A7

Το Audi A7, γνωστό και ως Audi A7 Sportback, είναι ένα 5-πορτο πολυτελές κουπέ αυτοκίνητο, σχήματος liftback, που παράγεται από τη γερμανική αυτοκινητοβιομηχανία Audi από το 2010. Σχεδιάστηκε με σκοπό να ανταγωνιστεί τις Mercedes-Benz CLS και Porsche Panamera στην ανερχόμενη κατηγορία των 5-πορτων πολυτελών κουπέ.

Η πρώτη γενιά του Α7 παρουσιάστηκε επίσημα τον Ιούλιο του 2010 στην Πινακοθήκη του Μοντέρνου στο Μόναχο και μέσα στον ίδιο μήνα μπήκε στην παραγωγή, όπου και διατηρήθηκε έως τον Φεβρουάριο του 2018. Βασίστηκε στο πρωτότυπο μοντέλο Sportback Concept του 2009, ενώ τεχνικά βασίζεται στην αντίστοιχη, χρονικά, γενιά του Audi A6. Εμπορικά, στην παλέτα της Audi, τοποθετείται ανάμεσα στο Α6 της κατηγορίας E και στο Audi A8 της κατηγορίας F. Από τον Φεβρουάριο του 2018, παράγεται η δεύτερη γενιά του μοντέλου.
Γέτας

Ο Πόπλιος Σεπτίμιος Αντωνίνος Γέτα ("Publius Septimius Geta Augustus", 7 Μαρτίου 189 – 1 Φεβρουαρίου 212), γνωστός ως Γέτας, ήταν Ρωμαίος αυτοκράτορας που κυβέρνησε μαζί με τον πατέρα του, Σεπτίμιο Σεβήρο, και τον μεγαλύτερο αδελφό του, Καρακάλλα, από το 209, όταν ονομάστηκε Αύγουστος όπως και ο αδελφός του που κατείχε τον τίτλο από το 198. Ο Σεβήρος πέθανε το 211 και παρόλο που σκόπευε να κυβερνήσει με τους γιους του, αποδείχθηκαν ανίκανοι να μοιραστούν την εξουσία, γεγονός που κορυφώθηκε με τη δολοφονία του Γέτα.
Πέτρος Καλλιγάς

Ο Πέτρος Καλλιγάς (δεξιά μετά τον Διάδοχο Κωνσταντίνο) σε φωτογραφία της διοργανωτικής επιτροπής των [[Θερινοί Ολυμπιακοί Αγώνες 1906|Ολυμπιακών αγώνων του 1906]]: [[Μιλτιάδης Νεγρεπόντης]], [[Αλέξανδρος Μερκάτης]], [[Σπυρίδων Στάης]], [[Σπυρίδων Λάμπρος]], [[Γεώργιος Στρέιτ]], [[Κωνσταντίνος Α΄ της Ελλάδας|Διάδοχος Κωνσταντίνος]], Πέτρος Καλλιγάς, [[Παύλος Σκουζές]], [[Μ. Στελλάκης]], [[Νικόλαος Θων]], [[Κωνσταντίνος Μηλιώτης Κομνηνός]].
Ο Πέτρος Καλλιγάς (1856 - 1940) ήταν Έλληνας πολιτικός και πολεοδόμος.
Παύλος Οικονόμου - Γκούρας

Ο Παύλος Οικονόμου - Γκούρας (1897 - Απρίλιος 1991) ήταν Έλληνας διπλωμάτης.
Ο Απίθανος Hulk

Ο Απίθανος Hulk (πρωτότυπος τίτλος: The Incredible Hulk) είναι αμερικανική ταινία περιπέτειας με υπερήρωες παραγωγής 2008, βασισμένη στον ομώνυμο ήρωα των κόμικς της Marvel. Η παραγωγή της ταινίας έγινε από τα Marvel Studios, ενώ τη διανομή ανέλαβε η Universal Pictures, και αποτελεί τη δεύτερη ταινία του Κινηματογραφικού Σύμπαντος της Marvel (MCU). Τη σκηνοθεσία ανέλαβε ο Λουί Λετεριέ και το σενάριο έγραψε ο Ζακ Πεν. Σε αυτήν πρωταγωνιστεί ο Έντουαρντ Νόρτον στο ρόλο του Δρ. Μπρους Μπάνερ, πλαισιωμένος από τους Λιβ Τάιλερ,Τιμ Ροθ, Τιμ Μπλέικ Νέλσον, Τάι Μπάρελ και Γουίλιαμ Χερτ. Στην ταινία "Ο Απίθανος Hulk", ο Μπρους Μπάνερ ως ένα ανυποψίαστο πιόνι, μετατρέπεται στον Hulk κατά τη διάρκεια ενός στρατιωτικού σχεδίου να αναζωογονήσουν το πρόγραμμα του «Υπερστρατιώτη» μέσω γάμμα ακτινοβολίας. Το σκάει και ενώ κρύβεται από τον στρατό, επιχειρεί να γιατρέψει τον εαυτό του χωρίς επιτυχία. Συλλαμβάνεται από τον Στρατηγό Θαδδαίο Ρος, αλλά οι χειρότεροι φόβοι του γίνονται πραγματικότητα όταν συνειδητοποιεί πως ο διψασμένος για δύναμη στρατιώτης Εμίλ Μπλόνσκι, μετατρέπεται σε ένα παρόμοιο αλλά πιο κτηνώδες ον (Abomination).

Έπειτα τη μικτή αποδοχή της ταινίας του 2003, "Hulk", τα Marvel Studios απέκτησαν εκ νέου τα δικαιώματα του χαρακτήρα. Ο Λετεριέ, ο οποίος είχε εκφράσει ενδιαφέρον στο να σκηνοθετήσει το "Iron Man", προσλήφθηκε για αυτή την ταινία και ο Πεν ξεκίνησε να δουλεύει σεναριακά πάνω σε μια άτυπη συνέχεια, η οποία θα ήταν πιο κοντά στο πνεύμα των κόμικ και στην ομώνυμη τηλεοπτική σειρά του 1978. Τον Απρίλιο του 2007, ο Νόρτον προσλήφθηκε για να ενσαρκώσει τον Μπάνερ και για να επιμεληθεί το σενάριο του Πεν με σκοπό να το αποστασιοποιήσει από την ταινία του 2003 και να του δημιουργήσει τη δική του ταυτότητα, λειτουργώντας ως επανεκκίνηση της ιστορίας. Παρά τη συμβολή του στο σενάριο, ο Νόρτον δεν πιστώθηκε ως σεναριογράφος της ταινίας. Τα γυρίσματα έλαβαν χώρα κυρίως στο Τορόντο, Οντάριο, από τον Ιούλιο μέχρι τον Νοέμβριο του 2007. Περισσότερες από 700 σκηνές με οπτικά εφέ δημιουργήθηκαν κατά τη μετά-παραγωγή φάση χρησιμοποιώντας έναν συνδυασμό κινούμενης εικόνας και γραφικών από υπολογιστή για να ολοκληρωθεί η ταινία.

"Ο Απίθανος Hulk" έκανε πρεμιέρα στις 8 Ιουνίου 2008 στο Gibson Amphitheatre στην Πόλη της Universal στην Καλιφόρνια και κυκλοφόρησε στις Ηνωμένες Πολιτείες στις 13 Ιουνίου 2008. Έλαβε επαίνους για τα βελτιωμένα οπτικά της, τις σκηνές δράσεις και την ερμηνεία του ομότιτλου χαρακτήρα, ενώ είχε συνολικά έσοδα παγκοσμίως $264.8 εκατομμύρια. Είχε οριστεί πως ο Νόρτον θα επαναλάμβανε τον ρόλο του στην ταινία "Οι Εκδικητές" καθώς και σε όποια άλλη ταινία του MCU θα περιλάμβανε τον χαρακτήρα, αλλά αντικαταστάθηκε τελικά από τον Μαρκ Ράφαλο, ο οποίος υπέγραψε να ενσαρκώσει τον χαρακτήρα σε μελλοντικά πρότζεκτ.
Ιουλία Δόμνα

Η Ιουλία Δόμνα ("Iulia Domna", 170 - 217) ήταν Ρωμαία αυτοκράτειρα συριακής καταγωγής και φιλόσοφος, η δεύτερη σύζυγος του αυτοκράτορα Σεπτίμιου Σεβήρου και ισχυρή μορφή στο καθεστώς του διαδόχου του, αυτοκράτορα Καρακάλλα. Γεννήθηκε στην Έμεσα στη ρωμαϊκή επαρχία της Συρίας και πατέρας της ήταν ο αρχιερέας του Ηλιογάβαλου στην Έμεσα, Ιούλιος Βασσιάνος. Είχε επίσης και μία μεγαλύτερη αδελφή, την Ιουλία Μαίσα. Έφερε στον Σεπτίμιο Σεβήρο δύο γιους, τους αυτοκράτορες Γέτα και Καρακάλλα. Ως σύζυγος του αυτοκράτορα, έλαβε τους τίτλους της αυγούστας (193) και της "μητέρας των στρατοπέδων" (195).

Η Ιουλία ήταν διάσημη για την καταπληκτική της μάθηση καθώς και για την εξαιρετική πολιτική επιρροή της και μνημονεύεται ότι ήταν προστάτιδα των τεχνών, της μουσικής και της φιλοσοφίας, χρησιμοποιώντας τον τίτλο και την επιρροή της για να διαδώσει την προηγουμένως υπό διωγμό φιλοσοφία και να συνεισφέρει προκειμένου να βελτιωθεί και να ευδοκιμήσει στη Ρώμη.
Χριστόφορος Στράτος

Ο Χριστόφορος Στράτος (Οκτώβριος 1924 - 15 Απριλίου 1982) ήταν Έλληνας βιομήχανος και πολιτικός.
Ζίριε

Το Ζίριε, (κροατικά: "Žirje") είναι νησί της Κροατίας στην Αδριατική Θάλασσα. Έχει έκταση 15,1 τ.χλμ. και 124 κατοίκους σύμφωνα με την απογραφή του 2001. Πρωτεύουσα του νησιού είναι το Ζίριε.
Ιζβέστια

Παλαιό [[λογότυπο]] πριν το [[1917]].
Η Ιζβέστια ("ρωσ." Известия) είναι μια πολύχρονη και μεγάλης κυκλοφορίας καθημερινή εφημερίδα στη Ρωσία. Στα ρωσικά, η λέξη «Ιζβέστια» προέρχεται από το ρήμα "извещать" [ɪzvʲɪ'ɕːætʲ] (πληροφορώ, ενημερώνω) και σημαίνει «ειδήσεις, νέα». Στο χώρο της δημοσιογραφίας, συνήθως μεταφράζεται ως «ρεπορτάζ» ή «τα νέα».
Ιωάννης Σπυρόπουλος

Ο Ιωάννης Σπυρόπουλος (1896 - 1972) ήταν Έλληνας νομικός.
Τζων Ρόνταμ Σπένσερ Στάνχοπ

Ο Τζων Ρόνταμ Σπένσερ Στάνχοπ ("John Roddam Spencer Stanhope", 1829 – 1908) ήταν Άγγλος ζωγράφος, ο οποίος έδρασε στο δεύτερο μισό του 19ου αιώνα. Προερχόταν από μεσοαστική οικογένεια και σπούδασε στο Κολέγιο Κράιστ Τσερτς (Christchurch) της Οξφόρδης. Μαθήτευσε κοντά στο ζωγράφο Τζωρτζ Φρέντερικ Ουώτς (George Frederic Watts, 1817 - 1904) το 1850 και ταξίδεψε μαζί του το 1853 στην Ιταλία και στη Μικρά Ασία στα 1856 – 57. Μετά την επιστροφή του, προσκλήθηκε από τον Ντάντε Γκάμπριελ Ροσέτι (Dante Gabriel Rossetti) να συμμετάσχει στο πρόγραμμα τοιχογραφιών της Οξφόρδης.

Στη δεκαετία του 1850 συνδέθηκε με τον κύκλο των Προραφαηλιτών καλλιτεχνών και ιδιαίτερα με τον Έντουαρντ Μπερν – Τζόουνς (Edward Burne – Jones, 1833 – 1898), η επιρροή του οποίου είναι εμφανής στο ζωγραφικό έργο του και με τον οποίο διατήρησε μια εφ’ όρου ζωής φιλία. Στις 10 Ιανουαρίου του 1859 παντρεύτηκε την Ελίζαμπεθ Κινγκ (Elizabeth King). Πέθανε στη Φλωρεντία στις 2 Αυγούστου 1908.
Ιωσήφ Βαλέστ

Ο Ιωσήφ Βαλέστ ή Βαλέστρας ή Μπαλέστρας (Joseph Balestra, - 1822) ήταν Γάλλος φιλέλληνας αξιωματικός, κορσικανικής καταγωγής, που γεννήθηκε στην Κρήτη. Ήρθε στην Ελλάδα μαζί με τον Δημήτρη Υψηλάντη, οργάνωσε το πρώτο μικρό σώμα τακτικού στρατού και κατόρθωσε με αυτό να αποκρούσει τουρκική απόβαση στις ακτές της Μεσσηνίας. Σκοτώθηκε πολεμώντας ηρωικά έξω από το Ρέθυμνο της Κρήτης στις 14 Απριλίου 1822 ..
Audi S6

Το Audi S6 είναι η έκδοση υψηλών επιδόσεων του γερμανικού μεσαίου Audi A6. Κυκλοφόρησε το 1994, αντικαθιστώντας το Audi S4, με το οποίο ήταν σχεδόν πανομοιότυπα. Αυτό έγινε τότε, λόγω της αλλαγής του τρόπος ονοματολογίας των μοντέλων της Audi. Κατά αυτό τον τρόπο, το Audi 100 μετονομάστηκε σε Audi A6, και αντίστοιχα το S4 σε S6.

Το S6, όπως και όλα τα μοντέλα S, είναι εφοδιασμένο με την τετρακίνηση quattro.
Μύριοι

thumb|right|350px|Θάλαττα, θάλαττα — Ελαιογραφία του Granville Baker.<br>Εξώφυλλο του περιοδικού LIFE σε έκδοση του 1901.
Οι Μύριοι ήταν σώμα μισθοφόρων υπό τις διαταγές του Κύρου. Στο σώμα αυτό υπηρέτησε ο Ξενοφών, ο οποίος και κατέγραψε την πορεία των συμπολεμιστών του στη μάχη στα Κούναξα και την επιστροφή τους στην Ελλάδα. 

Σύμφωνα με τον Ξενοφώντα η σύνθεση του σώματος αποτελείτο από 
* 4.000 οπλίτες υπό τις διαταγές του Ξενία από την Αρκαδία (από την Παρρασία)
* 1.500 οπλίτες και 500 γυμνήτες (ελαφρύ πεζικό) υπό τις διαταγές του Πρόξενου από τη Βοιωτία (από τη Θήβα) 
* 1.000 οπλίτες υπό τις διαταγές του Σοφαίνετου του Στυμφάλιου (από τη Στύμφηλο)
* 500 οπλίτες υπό τις διαταγές του Σωκράτη από την Αχαΐα
* 300 οπλίτες και 300 πελταστές με αρχηγό τον Πασίωνα από τα Μέγαρα
* 1.000 οπλίτες, 800 Θράκες πελταστές και 200 Κρήτες τοξότες με αρχηγό τον Κλέαρχο από τη Σπάρτη, συν πάνω από 2.000 άνδρες από το σώμα του Ξενία και του Πρόξενου όταν αυτοί λιποτάκτησαν
* 1.000 οπλίτες υπό τον Σοφαίνετο τον Αρκάδα
* 300 οπλίτες με αρχηγό τον Σώσι από τις Συρακούσες
* 700 οπλίτες υπό τον Χειρίσοφο από τη Σπάρτη
* 1.000 οπλίτες και 500 πελταστές υπό τον Μένωνα από τη Θεσσαλία (από τη Φάρσαλο)
* και τέλος 400 Έλληνες μισθοφόροι, λιποτάκτες του στρατού του Αρταξέρξη

Οι Μύριοι συνοδεύονταν από 35 τριήρεις υπό τις διαταγές του Πυθαγόρα του Λακεδαιμόνιου και 25 άλλες τριήρεις με αρχηγό τον Αιγύπτιο ναύαρχο Ταμώ. Συνοδεύονταν δε αρχικώς από άλλους 100.000 Πέρσες με αρχηγό τον Αριαίο, ενώ σύγχρονοι ιστορικοί υπολογίζουν ότι η δύναμη αυτών των Περσών δεν ξεπερνούσε τις 20.000.

Καθόλη τη διάρκεια και μέχρι και λίγο μετά τη μάχη στα Κούναξα, αρχηγός των Μυρίων ήταν ο Σπαρτιάτης στρατηγός Κλέαρχος. Τότε ο Τισσαφέρνης αιχμαλώτισε και θανάτωσε τους Κλέαρχο, Πρόξενο, Μένωνα, Αγία τον Αρκά, και Σωκράτη. Τη διοίκηση ανέλαβαν κατόπιν οι: Ξενοφών ο Αθηναίος, Τιμασίων o Δαρδάνιος, Ξανθικλής ο Αχαιός, Κλεάνωρ ο Ορχομένιος, και Φιλήσιος ο Αχαιός, με γενικό στρατηγό τους τον Χειρίσοφο.

Στην αρχή της εκστρατείας το 401 π.Χ. ο Ξενοφών αναφέρει ότι το σώμα των Μυρίων είχε δύναμη γύρω στους 10.400 πολεμιστές, ενώ το 399 π.Χ. είχε μειωθεί στους 6.000.
ΦΚ Ενκάμπ

Η ΦΚ Ενκάμπ (καταλανικά:" Fútbol Club Encamp ") είναι ποδοσφαιρικό σωματείο τής Ανδόρρας που εδρεύει στην πόλη Ενκάμπ του Πριγκηπάτου. Ο σύλλογος ιδρύθηκε το 1950 και αγωνίζεται στην πρώτη κατηγορία τού πρωταθλήματος ποδοσφαίρου τής Ανδόρρας, την Πριμέρα Ντιβιζιό. Το γήπεδο της ομάδας είναι το Καμπ ντ' Εσπόρτς ντ' Αϊζοβάλ χωρητικότητας 1.800 θεατών.
Χέρμπερτ Σπένσερ

Ο Χέρμπερτ Σπένσερ (27 Απριλίου 1820 - 8 Δεκεμβρίου 1903) ήταν Άγγλος φιλόσοφος, βιολόγος, κοινωνιολόγος και πολιτικός φιλόσοφος της Βικτωριανής εποχής.

Ο Σπένσερ ανέπτυξε την έννοια της εξέλιξης ως την προοδευτική ανάπτυξη του φυσικού κόσμου, των βιολογικών οργανισμών, του ανθρώπινου μυαλού, του ανθρώπινου πολιτισμού και των κοινωνιών σύμφωνα με την οποία ο κόσμος προοδεύει σταθερά προς το καλύτερο. Οι ιδεές του για την εξέλιξη επηρέασαν την ανάπτυξη της οικονομίας, της πολιτικής επιστήμης, της βιολογίας και της φιλοσοφίας. Στη διάρκεια της ζωής του απέκτησε μεγάλη φήμη κυρίως στην αγγλόφωνη ακαδημαϊκή κοινότητα. Η φήμη του ανταγωνιζόταν εκείνη του Δαρβίνου. Στο Ηνωμένο Βασίλειο και τις Ηνωμένες Πολιτείες οι οπαδοί του κάποια στιγμή δε δίστασαν να τον συγκρίνουν με τον Αριστοτέλη.

Εμπνεόμενος από την "Καταγωγή των Ειδών" του Κάρολου Δαρβίνου, υποστήριξε την έννοια της επιβίωσης του ικανότερου στον κοινωνικό κόσμο, προσέγγιση η οποία ονομάστηκε κοινωνικός δαρβινισμός. Σύμφωνα με αυτή, το κράτος δεν πρέπει να παρεμβαίνει στις φυσικές διεργασίες της κοινωνίας. Με αυτόν τον τρόπο θα επιβιώσουν οι ισχυρότεροι άνθρωποι αφήνοντας τους ανίσχυρους να χαθούν και έτσι θα φτάσουν σε όλο και υψηλότερα επίπεδα ιστορικής εξέλιξης. Η κατάχρηση των ιδεών του Σπένσερ για την βιολογική αιτιολόγηση ενός ανελέητου οικονομικού ανταγωνισμού, σύμφωνα με τον Richard Hofstadter, οφείλεται σε μεταγενέστερους εκλαϊκευτές του έργου του, όπως οι Andrew Carnegie και William Graham Sumner, που το έκαναν για να εξυπηρετήσουν τις δικές τους ιδεολογίες.
Σφαγή της Σεβάστειας

Στις 2 Ιουλίου 1993 στη Σεβάστεια, στην Ανατολική Τουρκία, φανατικοί Ισλαμιστές επιτέθηκαν στο ξενοδοχείο Madımak όπου διεξάγονταν πολιτιστικό φεστιβάλ των Αλεβιτών και έβαλαν φωτιά προκαλώντας το θάνατο 33 Αλεβιτών και δύο υπαλλήλων του ξενοδοχείου. Το γεγονός αυτό είναι γνωστό ως Σφαγή της Σεβάστειας (Τουρκικά:Madımak Olayları ή Sivas Katliamı). 
Στη διάρκεια των επεισοδίων σκοτώθηκαν και δύο από τους δράστες.

Την ημέρα εκείνη Τούρκοι Αλεβίτες (μεταξύ των οποίων πολλοί καλλιτέχνες, συγγραφείς και μουσικοί) είχαν συγκεντρωθεί στο συγκεκριμένο ξενοδοχείο όπου θα διεξαγόταν ένα πολιτιστικό φεστιβάλ των Αλεβιτών προς τιμήν του Αλεβίτη ποιητή του 16ου αιώνα Πιρ Σουλτάν Αμπντάλ (Pir Sultan Abdal). Φανατικοί ισλαμιστές έσπασαν τα μπλόκα της αστυνομίας (που δεν προσπάθησε ιδιαίτερα να τους εμποδίσει) γύρω από το ξενοδοχείο, επιτέθηκαν στους συγκεντρωμένους και έβαλαν φωτιά στο κτίριο με αποτέλεσμα να χάσουν τη ζωή τους δεκάδες άνθρωποι. Οι φανατικοί Ισλαμιστές ήταν ιδιαίτερα εξοργισμένοι με την παρουσία του συγγραφέα Αζίζ Νεσίν ο οποίος είχε μεταφράσει και δημοσιεύσει αποσπάσματα των "Σατανικών Στίχων" του Σαλμάν Ρουσντί. Ο Τούρκος συγγραφέας κατάφερε να διαφύγει καθώς οι επιτιθέμενοι στην αρχή δεν τον αναγνώρισαν. Σύμφωνα με μαρτυρίες πυροσβέστες που είχαν πάει στο σημείο για να σβήσουν τη φωτιά όταν κατάλαβαν ποιος ήταν τον χτύπησαν ενώ ένας δημοτικός σύμβουλος του Κόμματος της Ευημερίας φώναζε ότι "αυτός είναι ο διάβολος που έπρεπε να είχαν σκοτώσει".
Τέσσερα χρόνια αργότερα, στις 28 Νοεμβρίου του 1997, το Δικαστήριο Κρατικής Ασφάλειας της Τουρκίας (State Security Court) καταδίκασε σε θάνατο περίπου 30 άτομα για το ρόλο τους στη σφαγή μετά δε την κατάργηση της θανατικής ποινής στην Τουρκία οι εν λόγω ποινές μετατράπηκαν σε ισόβια κάθειρξη.
Λίγο καιρό μετά την επίθεση το ξενοδοχείο ξανάνοιξε ενώ διατυπώθηκε από πολλές πλευρές το αίτημα να μετατραπεί σε μουσείο. Το 2008 ένας υπουργός είχε πει ότι θα μετατραπεί σε πολιτιστικό κέντρο των Αλεβιτών. Τελικά στις 23 Νοεμβρίου του 2010 το ξενοδοχείο Μαντιμάκ αγοράστηκε από το τουρκικό κράτος.
Κάθε χρόνο ανήμερα της σφαγής γίνονται διαδηλώσεις στην μνήμη των θυμάτων.
ALGOL

Η ALGOL (συντομογραφία των αγγλικών λέξεων ALGOrithmic Language) είναι μια οικογένεια προστακτικών γλωσσών προγραμματισμού που αναπτύχθηκε στα μέσα της δεκαετίας του 1950 και άσκησε σημαντική επιρροή σε πολλές άλλες γλώσσες, ενώ έγινε ο "ντε φάκτο" τρόπος που περιγράφονταν οι αλγόριθμοι σε βιβλία και ακαδημαϊκά έργα για τα επόμενα 30 χρόνια. Σχεδιάστηκε ώστε να διορθωθούν κάποια από τα προβλήματα της FORTRAN και οδήγησε σε πολλές γλώσσες, μεταξύ αυτών στη BCPL, τη B, την Pascal, τη Simula και τη C. Η ALGOL εισήγαγε τις ενότητες κώδικα (code blocks) και τα ζεύγη codice_1 και codice_2 για την οριοθέτησή τους, ενώ ήταν η πρώτη γλώσσα που υλοποίησε εμφωλευμένους ορισμούς συναρτήσεων (nested function definitions) με λεκτική εμβέλεια. Συχνά χρησιμοποιούνται τμήματα σύνταξης που μοιάζουν με ALGOL σαν ψευδοκώδικας (περιγραφή αλγορίθμων που απευθύνεται σε αναγνώστες).
thumb|200px|Σχέση μεταξύ της ALGOL, της FORTRAN και κάποιων από τις προστακτικές γλώσσες προγραμματισμού που ακολούθησαν.
Υπήρξαν τρεις σημαντικοί ορισμοί:
* ALGOL 58" - αρχικά προτάθηκε η ονομασία IAL (International Algorithmic L"'anguage).
* ALGOL 60 - αρχικά υλοποιήθηκε σαν "X1 ALGOL 60" στα μέσα της δεκαετίας του 1960 - με αναθεώρηση το 1963
* ALGOL 68 - αναθεωρήθηκε το 1973 - εισήγαγε νέα στοιχεία όπως οι ευέλικτοι πίνακες (flexible arrays), τα slices, ο παραλληλισμός, η ταυτοποίηση τελεστών (operator identification) και διάφορες άλλες επεκτάσεις.

Ο Niklaus Wirth βάσισε τη δική του ALGOL W στην ALGOL 60 πριν αναπτύξει την Pascal. Η Algol-W επρόκειτο να ήταν η επόμενη γενιά της ALGOL αλλά η επιτροπή της ALGOL 68 αποφάσισε μια σχεδίαση που ήταν πολυπλοκότερη και πιο προχωρημένη από μια καθαρότερη και απλοποιημένη ALGOL 60. Οι επίσημες εκδόσεις της ALGOL ονομάζονται σύμφωνα με το χρόνο που δημοσιεύτηκαν αρχικά.

Η Algol 68 ήταν αρκετά διαφορετική από την Algol 60 αλλά δεν έτυχε καλής υποδοχής, με αποτέλεσμα ο όρος "Algol" γενικά να σημαίνει την Algol 60 και της διαλέκτους της.
Γιόζεφ Μάνες

Ο Γιόζεφ Μάνες (Josef Manes, 12 Μαΐου 1820 – 9 Δεκεμβρίου 1871) ήταν διάσημος Τσέχος ζωγράφος και εικονογράφος, ένας από τους σημαντικότερους εκπροσώπους του ρομαντικού κινήματος στην Τσεχία κατά τον 19ο αιώνα. Μαθήτευσε αρχικά κοντά στον πατέρα του Άντονιν Μάνες (Antonin Manes, 1784 – 1843), που ήταν ευαίσθητος ζωγράφος τοπίων.

Ο Γιόζεφ Μάνες αποδέσμευσε την τέχνη της χώρας του από τις επιρροές του γερμανικού ρομαντισμού και ζωγράφισε, με ρεαλιστικό τρόπο, ανθρώπινους τύπους και σκηνές από το λαϊκό περιβάλλον. Διακρίθηκε για τη στροφή του στις πολιτιστικές παραδόσεις της χώρας του.

Θεωρείται ένας από τους πιο σπουδαίους εκπροσώπους του «τσεχικού» ρομαντικού κινήματος, επικεντρώνοντας τη θεματογραφία του σε σκηνές της αγροτικής ζωής και στις σλαβικές παραδόσεις. Φιλοτέχνησε επίσης τοπία, πορτρέτα, ειδυλλιακές σκηνές, λαϊκές φορεσιές και ιστορικές παραστάσεις. 

Ο Μάνες είναι ιδιαίτερα γνωστός ως ο ζωγράφος των «δώδεκα μηνών», που τοποθετήθηκαν στον κυκλικό δίσκο του αρχαίου Αστρονομικού Ρολογιού στην Πλατεία της Παλαιάς Πόλης της Πράγας το 1870. Τα πιο γνωστά και αξιόλογα έργα του είναι η «Ζοζεφίνα» (Josefina) και «Η συνάντηση του Πετράρχη με τη Λάουρα στην Αβινιόν το έτος 1327» (1845 – 1846, Εθνική Πινακοθήκη Πράγας). Εκπροσωπείται και με πολλά άλλα έργα του στην Εθνική Πινακοθήκη της Πράγας. 

Ο Γιόζεφ Μάνες έζησε μια ζωή δυστυχισμένη. Μια ερωτική απογοήτευση και μια άγνωστη εγκεφαλική ασθένεια τον οδήγησαν πρόωρα στο θάνατο στις 9 Δεκεμβρίου 1871, σε ηλικία 51 ετών.
Spider-Man 3

Το Spider-Man 3 είναι αμερικανική περιπέτεια παραγωγής 2007 σε σκηνοθεσία Σαμ Ράιμι και σε σενάριο που έγραψε ο ίδιος μαζί με τους Ιβάν Ράιμι και Άλβιν Σάρτζεντ. Είναι η τρίτη και τελευταία ταινία που ολοκληρώνει την τριλογία του Σαμ Ράιμι και βασίζεται στον ομώνυμο ήρωα των κόμικς της Marvel. Οι Τόμπι Μαγκουάιρ, Κίρστεν Ντανστ και Τζέιμς Φράνκο επαναλαμβάνουν και πάλι τους ρόλους τους από τις δύο προηγούμενες ταινίες ενώ στο καστ προστίθενται οι Τόμας Χέιντεν Τσερτς, Μπράις Ντάλας Χάουαρντ και Τόφερ Γκρέις. 

Η ταινία αρχίζει με τον Πίτερ Πάρκερ να απολαμβάνει την επιτυχία του ως Spider-Man, ενώ η Μέρι Τζέιν Γουάτσον συνεχίζει την καριέρα της στο Μπρόντγουεϊ. Ο Χάρι Όσμπορν επιδιώκει ακόμα εκδίκηση για το θάνατο του πατέρα του και ένας κατάδικος δραπετεύει και πέφτει σε έναν επιταχυντή σωματιδίων και μετατρέπεται σε άμμο, παίρνοντας όποιο σχήμα θέλει. Μια εξωγήινη μάζα πέφτει στη Γη και εισχωρεί στη στολή του Πίτερ, επηρεάζοντας την συμπεριφορά του προς το χειρότερο. Όταν καταφέρνει να απαλλαχθεί, αυτή η μαύρη μάζα βρίσκει καταφύγιο στον Έντι Μπροκ, έναν αντίπαλο φωτογράφο, και ο Πίτερ θα πρέπει να αντιμετωπίσει τη μεγαλύτερη πρόκληση.

Το "Spider-Man 3" κυκλοφόρησε στους κινηματογράφους της Αμερικής στις 4 Μαΐου 2007 από την Columbia Pictures. Αν και έλαβε μικτά σχόλια από τους κριτικούς σε αντίθεση με την θετική αντιμετώπιση των δύο προηγούμενων ταινιών, έγινε η μεγαλύτερη εισπρακτική επιτυχία της σειράς παγκοσμίως.
3-σφαίρα

Στα μαθηματικά, η 3-σφαίρα είναι το ανάλογο μιας σφαίρας υψηλότερων διαστάσεων στον τρισδιάστατο χώρο. Αποτελείται από ένα σύνολο σημείων που ισαπέχουν από ένα σταθερό κεντρικό σημείο στον τετραδιάστατο Ευκλείδειο χώρο. Η 3-σφαίρα είναι αντικείμενο τριών διαστάσεων που αποτελεί το σύνορο μιας μπάλας τεσσάρων διαστάσεων, αυτό είναι ανάλογο του πώς μια συνηθισμένη σφαίρα (η οποία λέγεται 2-σφαίρα), είναι μια δισδιάστατη επιφάνεια που αποτελεί το σύνορο μιας μπάλας τριών διαστάσεων. Η 3-σφαίρα είναι ένα παράδειγμα 3-πολλαπλότητας.
Καρποχώρι Καρδίτσας

:"Για την παλιά ονομασία Γκέρμπεσι, δείτε: Γκέρμπεσι"
thumb|Νεόνυμφοι Καραγκούνηδες
Το Καρποχώρι Καρδίτσας, παλαιότερα γνωστό ως Γκέρμπεσι, είναι πεδινό χωριό του Δήμου Σοφάδων του Νομού Καρδίτσας. Βρίσκεται στο κέντρο του νομού, 12 χιλιόμετρα ΝΑ της Καρδίτσας.
Μενέλαος Μεταξάς

Ο Μενέλαος Μεταξάς (1876 – 1938) ήταν ανώτερος αξιωματικός του ελληνικού στρατού.
Chevrolet SSR

Το Chevrolet SSR (Super Sport Roadster) ήταν ένα 2-θέσιο κάμπριο αυτοκίνητο, που παρήχθη από την αμερικανική αυτοκινητοβιομηχανία Chevrolet, μεταξύ του 2003 και του 2006. Διέθετε μια μοναδική ρετρό αισθητική, η οποία είχε διαμορφωθεί με βάση την εξωτερική εμφάνιση του ημιφορτηγού (pick-up) Chevrolet Advance Design των ετών 1947 - 1956.